Fallout

עלילה

פולאאוט מתרחש בהיסטוריה אלטרנטיבית בה ארצות הברית לאחר מלחמת העולם השנייה המשיכה להסתגר בתוך עצמה, "חבר העמים" האירופי (המקביל לאיחוד האירופי במציאות) נהיה למעצמה, ברית המועצות לא התפרקה, פצצות האטום נשארו אך ורק פצצות ביקוע ופצצות המימן וראשי הנפץ הגרעיניים המודרניים לא הומצאו, המלחמה הקרה המשיכה לתוך שנות ה-2000, שבב הסיליקון אינו קיים, והתפתחות התרבות נעצרה בערך היכן שהייתה באמצע שנות ה-50.
בעקבות משבר אנרגיה חריף שנגרם עקב דלדול מקורות הנפט והאורניום שוררת מתיחות רבה בין המעצמות, מאבקי הכוחות ביניהן על המשאבים הללו נקראו "מלחמת המשאבים". ב-2066, סין הקומוניסטית, בעקבות סירובה של ארצות הברית למכור נפט מאלסקה, פולשת לאלסקה וכובשת אותה. ארצות הברית מכריזה בתורה מלחמה על סין ויוצאת במאבק לכבוש את אלסקה מחדש ומשתמשת במשאבים קנדיים לצורך המלחמה שלהם, למרות תלונות קנדיות. בסופו של דבר מספחת ארצות הברית את קנדה בכוח בפברואר 2076 בשל התנגדות קנדית לנוכחות הצבא האמריקאי על שטחה.
בזכות המצאה גאונית בשם "שריון ממונע" צבא ארצות הברית הודף בהצלחה את הפולש הסיני ומשיב את הריבונות על אלסקה. ולאחר השבת הריבונות על אלסקה, פותחת ארצות הברית במתקפת נגד על אדמת סין. שנה לאחר גירוש הסינים מאלסקה ב-23 באוקטובר 2077 פורצת מלחמה אטומית בשם "המלחמה הגדולה". איש לא יודע מי שיגר ראשון ומדוע, אבל בפחות מכמה שעות בלבד מרבית הערים המרכזיות נמחקות מעל פני האדמה, מותירות אחריהן רק תלי בניינים הרוסים. החורבן רב והחברה, הכלכלה והתרבות האנושיים נמחקים כלא היו. רק מאות אלפים בני מזל שנבחרו לפרויקט "בית מסתור" של הממשלה האמריקנית היו מוגנים מפני ההרס הרב של הפצצות ולאחר מכן מהקרינה הרבה שנבעה מהנשורת הגרעינית והמוטנטים שהיא יצרה. מאה שנה מפרוץ אותה המלחמה, החברה האנושית טרם השתקמה לגמרי. הפרוטגוניסט (הדמות הראשית) של פולאאוט הוא תושב של אחד המקלטים האטומיים, המכונים כספות (Vaults). הכספות, שנבנו על ידי חברה בשם וולט טק (Vault tec), חברה ממשלתית שהופקדה על ביצוע פרויקט "בית מסתור", נועדו להגן על חלק משמעותי מאוכלוסיית ארצות הברית כדי לאכלס אותה מחדש אחרי שהדעיכה הטבעית של הקרינה מהנשורת התקדמה די הצורך, כדי להפוך את האדמה לבטוחה שוב.
המשחק מתרחש בשנת 2161, 84 שנה לאחר המלחמה הגרעינית בחוף המערבי של ארצות הברית בעיקר בשטחי קליפורניה, ומתחיל בכספת 13, ביתו של הפרוטגוניסט (הדמות הראשית). בכספת השבב האחראי על תפקוד מערכת טיהור המים התקלקל ויש להחליפו לפני שאספקת המים של הכספת תגמר. בהיעדר טכנולוגיה מתאימה לייצור שבב חלופי או תיקון הנוכחי, מפקח הכספת מזמן את הפרוטגוניסט (הדמות הראשית), ומספר לו על הבעיה בשביל שיצא לראשונה זה 100 שנה מן הכספת ויחפש שבב חלופי. הוא נותן לו התקן נייד בשם PIPBoy 2000, עזר נייד המספק רשימת מטרות, מפה, בריאות ועוד.
לפרוטגוניסט כמאה וחמישים ימי משחק למצוא את הרכיב, לפני שאספקת המים בכספת 13 אוזלת. במהלך המשחק הפרוטגוניסט מגלה שצבא של מוטציות בהנהגת מנהיג מסתורי שנקרא רק בשם "האדון" מנסה להשתלט על האזור ולהפוך את התושבים למוטציות כמותם. "האדון" מפיץ את הווירוס שנקרא "Forced Evolutionary Virus" כדי להפוך אנשים ל"סופר מוטציות". מטרתו הסופית היא לאחד את כל העולם על ידי הפיכת כל האנשים לסופר מוטציות ובדרך למחוק כל הבדל תרבותי ביניהם. הפרוטגוניסט נדרש לחסל את "האדון" ולהשמיד את הבסיס הצבאי בו מאוחסן הווירוס.
במסעו של הפרוטגוניסט, הפרוטגוניסט משתתף במגוון פעילויות שישפיעו על עתידה של אמריקה החדשה, שכעת מכונה "השממה" (The Wasteland) - ביניהן לעזור לעיר שיידי סנדס להפוך לרפובליקת קליפורניה החדשה - מעצמה שתקום שנים לאחר מות הפרוטגוניסט ותשפיע על עתיד השממה, ועוד. בנוסף, מסופר כי ה"נבחר", הפרוטגוניסט של פולאאוט 2, הוא הנכד של תושב הכספת (פרוטגוניסט).
אם "האדון" והבסיס הצבאי לא מושמדים תוך 500 יום, האדון מגלה את מיקום כספת 13 והמשחק מסתיים בהפסד. לאחר השמדת "האדון" והבסיס הצבאי, המפקח מודה לשחקן על הצלת הכספת והעולם, אך הוא אינו מאפשר לדמות לחזור לכספת ושולח אותה לגלות, בטענה שחזרתו תניע צעירים רבים לרצות לעזוב ובכך עשויות תקוות האנושות להתחלה חדשה להיגנז.
סרטון הסיום מציג את תושב הכספת צועד לבדו אל האופק של השממה המדברית. ישנו סיום נוסף שבו תושב הכספת יורה למוות במפקח לפני שהוא יוצא לגלות.

משחקיות

המשחקיות בפולאאוט מורכבת ממסע אשר מוצג במפת עולם ומביקורים במקומות אשר מוצגים על המסך בפרוט ואינטראקציה של השחקן עם התושבים המקומיים. התנהלותו המוסרית של השחקן הנגזרת מפעולותיו משפיעה על דירוג ה"קארמה" שלו, דירוג שבתורו ישפיע על האופן בו יתנהלו מולו הדמויות במשחק. מאפיין ייחודי לפולאאוט בזמנו היה האפשרות להשלים משימה נתונה במספר דרכים שונות. השחקן היה יכול לבחור, למשל, בין שכנוע בדיבור לשימוש בכוח למען השגת מטרה מסוימת. הפעולות של השחקן לאורך כל המשחק יכולות להכתיב את הסוף של המשחק, או את ההזדמנויות בסיפור.

פיתוח הדמות

הדמות נשלטת על ידי מערכת שנקראת -SPECIAL, שמשמעותו שבע התכונות הבסיסיות של הדמות (כוח, תפיסה, כוח סבל, כריזמה, אינטליגנציה, זריזות ומזל. המערכת תוכננה במיוחד לפולאאוט (משתמשים במערכת הזאת גם בשאר משחקי הסדרה). בתחילת המשחק נותנים לך לבחור את הפרוטגוניסט שלך או מהדמויות המוכנות או ליצור אחד על ידי המערכת. התפתחות הדמות מחולקת לארבע קטגוריות: תכונות, מיומנויות, מאפיינים ובונוסים.
לפי דירוגם, המשחק קובע את יכולותיו של השחקן, ברמה הראשונה המיומנויות נקבעות לפי התכונות הבסיסיות. ישנן 18 מיומנויות שונות במשחק, כאשר ניתן לדרג כל אחת מ-0 עד 100. ככל שהשחקן עולה בדרגות כך הוא מקבל נקודות יכולת אשר מאפשרות לו לשפר את היכולות שלו. ישנם גם ספרים שכאשר "נקראים" הם מוסיפים נקודות ליכולת.
מאפיין הוא איכויות מיוחדות שניתן לבחור בתחילת המשחק. המאפיין מוסיף בונוסים או חסרונות לדמות, כגון המאפיין "מסגרת קטנה" (Small Frame), שמגדיל את הזריזות בנקודה אך מקטין את המשקל הכללי שהדמות יכולה לשאת.
המשחק גם עוקב אחרי ההתנהגות המוסרית של השחקן. אם שחקן יהרוג אנשים חפים מפשע, הוא לא יהיה מקובל באזורים מסוימים. אם השחקן הורג שני ילדים או יותר, חבורה של ציידי ראשים תרדוף אחריו במהלך המשחק ותנסה להרוג אותו.

פיתוח המשחק

המשחק פותח על ידי Black Isle Studios חברה בת של Interplay Entertainment כיורש של המשחק Wasteland, זה לא משחק המשך רשמי כי לInterplay Entertainment לא היה הזכויות על Wasteland בשלב זה.התקציב של המשחק היה קרוב לשלושה מיליון דולרים וכמעט בוטל פעמיים. בשלבים המוקדמים של המשחק, פולאאוט השתמש במערכת GURPS. השם Fallout לא היה תמיד, בשלבים המוקדמים קראו למשחק Vault 13 מה שבהמשך נפסל והוצא שם חדש Post Nuclear Adventure ולבסוף השם הסופי היה Fallout השם שהציע בריאן פארגו. פולאאוט השתמש במערכת GURPS של Steve Jackson Games עד שאיבד את הרישיון בשל האלימות הרבה שבתוך המשחק מה שהכריח את Interplay לשנות את שיטת GURPS למערכת "SPECIAL" שפותחה באופן פנימי.
שחקנים מפורסמים רבים משתתפים במשחק כמו רון פרלמן כקריין של המשחק ושל שאר משחקי פולאאוט (Fallout 2,‏ Fallout Tactics,‏ Fallout 3 וFallout New Vegas), ריצ'רד דין אנדרסון שמדובב את קיליאן (Killian), טוני שלהוב, בראד גארט ועוד.
Interplay רצתה להשתמש בתור שיר הנושא "I Don't Want to Set the World on Fire" של The Ink Spots, אך לא הצליחה להשיג רישיון להשתמש בו והשיר "Maybe" של The Ink Spots נבחר במקומו.

השפעות

המשחק נוצר כקו זמן אלטרנטיבי בה תרבות שנות ה-50 של ארצות הברית לא נגמרה אלא המשיכה עד שנות האלפים. המשחק מעוצב לפי התפיסות והעיצוב של המדע הבדיוני של שנות ה-50.
יש במשחק רמיזות לסרטים, סדרות וספרים. לדוגמה, במהלך המשחק אפשר להיתקל בצלחת מעופפת שהתרסקה עם הכיתוב "נא להחזיר לאזור 51" או תא המשטרה מדוקטור הו. ישנן גם רמיזות חזקות במשחק לסרט מקס הזועם. למשל, המשחק יכול להשיג כלב במהלך המשחק שנקרא דוגמיט (Dogmeat) על שם כלבו של מקס בסרט.